Man vas na polisieman se ontvoering, moord - Maroela Media
'n Man is in hegtenis geneem vir die ontvoering en moord van 'n polisiebeampte in Pretoria.
"Die 57-jarige man is Vrydagaand in hegtenis geneem en die polisie het beslag gelê op sy voertuig," het lt.kol. Lungelo Dlamini, woordvoerder van die polisie in Gauteng, gesê.
Maj. Abram Tselana (45) is op 31 Desember laas gesien toe hy geld by 'n bank in Pretoria se middestad onttrek het. Sy liggaam is vier dae later met 'n kopwond naby Paul Krugerstraat in Pretoria opgespoor.
Dlamini sê Tselana het glo R23 000 uit sy bankrekening onttrek voordat twee mans en 'n vrou hom genader het. "Hy het later saam met hulle in 'n rooi Volkswagen Jetta geklim," het hy gesê. Die geld is nie by die liggaam opgespoor nie.
Die man wat in hegtenis geneem is, is glo die eienaar van die rooi Volkswagen Jetta. "Vermoedelik was die man deel van die verdagtes wat die oorledene ontvoer het." Die polisie is steeds op soek na die twee mans en vrou wat saam met Tselana gesien is.